በሱዳን የታሰሩ ኢትዮጵያውያን እንደሚፈቱ ፕሬዝዳንት ኦማር ሐሰን አልበሽር አስታወቁ
በሱዳን የታሰሩ ኢትዮጵያዊያን እንደሚፈቱ ፕሬዝዳንት ኦማር ሐሰን አልበሽር አስታወቁ ።በሱዳን ይፋዊ የስራ ጉብኝት እያደረጉ የሚገኙት ጠቅላይ ሚኒስትር ዶክተር አብይ አህመድ ከሱዳኑ ፕሬዝዳንት ጋር በተለያዩ የሁለትዮሽና ቀጠናዊ ጉዳዮች ዙሪያ ተወያይተዋል።ጠቅላይ ሚኒስትሩ ዛሬ ረፋድ ላይ ከካርቱም 30 ኪሎ ሜትር ርቀት ላይ የምትገኘውን የካቡ እንስሳት ተዋፅኦ ማቀነባበሪያ ፋብሪካ ጎብኝተዋል።ጠቅላይ ሚኒስትር ዶክተር አብይ በተለያዩ ምክንያቶች በሱዳን በእስር ላይ ያሉ ኢትዮጵያውያን እንዲፈቱ ለፕሬዝዳንት ኦማር ሐሰን አልበሽር ጥያቄ አቅርበዋል።ፕሬዝዳንት አልበሽርም በጠቅላይ ሚኒስትር ዶክተር አብይ ጥያቄ መሰረት ኢትዮጵያዊያኑን እንደሚፈቱ በጉብኝቱ ወቅት አስታውቀዋል ።በተያያዘም ሁለቱ መሪዎች በሱዳን ወደብ ወይም ፖርት ሱዳን ላይ ኢትዮጵያ ብቻ የምትጠቀምበት ወደብ በጋራ ለማልማትና ለማስተዳደር መስማማታቸውን የውጭ ጉዳይ ሚኒስትር ዶክተር ወርቅነህ ገበየሁ አስታውቀዋል  ።ከታላቁ ህዳሴ ግድብ ጋር በተያያዘ ሀገራቸው ከኢትዮጵያና ግብፅ ጋር የተፈራረመችውን የመርሆዎች ስምምነት እንደምታከብርና የሶስቱ ሀገሮች የብሔራዊ ቴክኒክ ኮሚቴ እንቅስቃሴን እንደምትደግፍም ፕሬዝዳንት አልበሽር መናገራቸውን ዶክተር ወርቅነህ ገልጸዋል፡፡ሁለቱ መሪዎች በውይይታቸው አሶሳ ከተማን የኢትዮጵያና ሱዳን የድንበር ከተማ ለማድረግ መስማማታቸውም ተገልጿል።ጠቅላይ ሚኒስትር ዶክተር አብይ እና ፕሬዝዳንት ኦማር ሐሰን አልበሽር ዛሬ ከቀትር በኋላ በሱዳን ብሔራዊ ቤተ መንግስት የጋራ መግለጫ እንደሚሰጡ ይጠበቃል።( ኢዜአ) 